Document ID: 31998L0073

Id-Direttiva tal-Kummissjoni 98/73/KE
tat-18 ta' Settembru 1998
li tadatta għall-progress tekniku għall-24 darba d-Direttiva 67/548/KEE rigward l-approssimazzjoni tal-liġijiet, tar-regolamenti u tad-dispożizzjonijiet amministrattivi dwar il-klassifikazzjoni, l-imballaġġ u l-ittikkettjar ta'sustanzi perikolużi
(Test b'rilevanza għaz-ZEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ekonomika Ewropea
Wara li kkunsidrat id-Direttiva tal-Kunsill 67/548/KEE tas-27 ta' Ġunju 1967 rigward l-approssimazzjoni tal-liġijiet, tar-regolamenti u tad-dispożizzjonijiet amministrattivi dwar il-klassifikazzjoni, l-imballaġġ u l-ittikkettjar ta'sustanzi perikolużi ir- [1], kif l-aħħar emendata bid-Direttiva tal-Kummissjoni 97/69/KE [2], u partikolarment l-Artikolu 28 tagħha,
Billi l-Anness I tad-Direttiva 67/548/KEE għandu lista ta' sustanzi perikolużi, flimkien mad-dettalji tal-proċeduri tal-klassifikazzjoni u l-ittikkettjar fir-rigward ta' kull sustanza; billi l-għarfien xjentifiku u tekniku preżenti wera li l-lista ta' sustanzi perikolużi f'dak l-Anness għandha tkun adattata u supplimentata;
Billi l-Anness V tad-Direttiva 67/548/KEE jippreskrivi l-metodi għad-determinazzjoni tal-propjetajiet fiżiko-kemikali, tossiċità u ekotossiċità tas-sustanzi u preparazzjonijiet; billi jeħtieġ li jkun adattat għall-progress tekniku dak l-Anness;
Billi l-miżuri previsti f'din id-Direttiva huma skond l-opinjoni tal-Kumitat fuq l-Adattament għall-Progress Tekniku tad-Direttivi għat-Tneħħija ta' Ostakoli Tekniċi għall-Kummerċ f'Sustanzi u Preparazzjonijiet Perikolużi,
ADOTTAT DIN ID-DIRETTIVA:
Artikolu 1
Id-Direttiva 67/548/KEE hija b'dan emendat kif ġej:
1. L-Anness I huwa emendat kif ġej:
(a) l-iskrizzjonijiet fl-Anness I ta' din id-Direttiva jissostitwixxu l-iskrizzjonijiet korrispondenti fl-Anness I tad-Direttiva 67/548/KEE;
(b) l-iskrizzjonijiet fl-Anness II ta' din id-Direttiva huma mdaħħla fl-Anness I tad-Direttiva 67/548/KEE.
2. L-Anness V huwa emendat kif ġej:
(a) it-testi fl-Annessi III A, III B u III Ċ ta' din id-Direttiva huma miżjuda mal-Parti A ta' l-Anness V tad-Direttiva 67/548/KEE;
(b) it-test fl-Anness III D ta' din id-Direttiva huwa miżjud mal-Parti Ċ ta' l-Anness V tad-Direttiva 67/548/KEE.
Artikolu 2
L-Istati Membri għandhom idaħħlu fis-seħħ il-liġijiet, ir-regolamenti u d-dispożizzjonijiet amministrattivi meħtieġa sabiex jikkonformaw ma' din id-Direttiva sa mhux aktar tard mill-31 ta' Ottubru 1999. Għandhom jinfurmaw lill-Kummissjoni b'dan minnufih.
Meta l-Istati Membri jadottaw dawk id-dispożizzjonijiet, dawn għandhom ikollhom referenza għal din id-Direttiva jew għandhom ikunu akkumpanjati b'din ir-referenza fl-okkażjoni tal-pubblikazzjoni uffiċjali tagħhom. L-Istati Membri għandhom jiddeterminaw kif għandha ssir din ir-riferenza.
Artikolu 3
Din id-Direttiva għandha tidħol fis-seħħ fl-20 jum wara l-pubblikazzjoni tagħha fil-Ġurnal Uffiċjali tal-Komunitajiet Ewropej.
Artikolu 4
Din id-Direttiva hija indirizzata lill-Istati Membri.
Magħmula fi Brussel, it-18 ta' Settembru 1998

Labels: 12
3
20